ไฟแนนซ์ทูเดย์
โดย...ใจฮิน
25 ก.พ. 2559

โดย...ใจฮิน
สมชาย พูลสวัสดิ์ อธิบดีกรมสรรพสามิต ผลงานเก็บรายได้ 4 เดือน เกินเป้าเป็นจำนวนมาก ในฐานะนายกสมาคมมหาวิทยาลัยธรรมศาสตร์ ก็พาทีมฟุตบอลชนะคู่แข่งจุฬาฯ ในงานฟุตบอลประเพณีไปยังท่วมท้น แต่พอเจอถามเรื่องภาษีรถยนต์ของพระผู้ใหญ่ที่เสียไม่ถูกต้อง ท่านอธิบดีเกิดอาการเจ็บคอเสียงหายขึ้นทันที เพราะของร้อนอย่างนี้จะถูกจะผิดก็ไม่มีใครอยากไปยุ่ง 
ด้าน กุลิศ สมบัติศิริ อธิบดีกรมศุลกากร ก็ขอหนีของร้อนรถนำเข้าผิดกฎหมายของพระผู้ใหญ่ ไปมอบอุปกรณ์ทางการแพทย์ให้แก่โรงพยาบาลจุฬาลงกรณ์ ภาควิชาศัลยศาสตร์ คณะแพทยศาสตร์ จุฬาฯ เพื่อใช้ในการรักษาผู้ป่วยต่อไป
เดินหน้าทันทีสำหรับ ฉัตรชัย ศิริไล ว่าที่กรรมการผู้จัดการธนาคารอาคารสงเคราะห์ (ธอส.) คนใหม่ จับมือ จักรกฤศฏิ์ พาราพันธกุล อธิบดีกรมธนารักษ์ เดินหน้าโครงการบ้านประชารัฐ ซึ่งจะต้องเปิดตัวให้ได้เดือน มี.ค.นี้